Návrh

Nariadenie vlády 
Slovenskej republiky
z .............. 2005

o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci 

Vláda Slovenskej republiky podľa § 8 ods. 6 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov nariaďuje:

§ 1

(1) Výška úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci^), sa určuje podľa zdravotných výkonov poskytovaných v rámci všeobecnej ambulantnej zdravotnej starostlivosti a v rámci ambulantnej zdravotnej starostlivosti v špecializačnom odbore stomatológia podľa Katalógu zdravotných výkonov.^)

(2) Zdravotné výkony sa ohodnocujú počtom bodov uvedených v zozname zdravotných výkonov; zoznam zdravotných výkonov a ich bodové hodnoty sú uvedené v prílohe.

(3) Maximálna výška úhrady za jeden bod zdravotného výkonu poskytovaného v rámci
a)	všeobecnej ambulantnej zdravotnej starostlivosti  je 0,50 Sk,
b)	ambulantnej zdravotnej starostlivosti v špecializačnom odbore stomatológia je 0,90 Sk.

(4) Ak sa lekárska služba prvej pomoci poskytla v čase mimo ordinačných hodín poskytovateľa lekárskej služby prvej pomoci, výška úhrady sa vypočíta ako súčet výšky úhrady podľa odsekov 2 a 3 a maximálnej výšky úhrady 0,99 Sk mesačne na jedného poistenca za každý druh poskytovanej lekárskej služby prvej pomoci.

(5) V prípade návštevnej lekárskej služby prvej pomoci sa výška úhrady vypočíta ako súčet výšky úhrady podľa odsekov 2 až 4 a výšky úhrady za dopravu lekára. Maximálna výška úhrady za dopravu lekára za jeden kilometer jazdy je 15 Sk. 

(6) Výška úhrady podľa odsekov 2 až 5 nezahŕňa náklady na dopravu^) a náklady na  dopravu do zdravotníckeho zariadenia, zo zdravotníckeho zariadenia a medzi zdravotníckymi zariadeniami
a)	liečiv v osobitne naliehavých prípadoch pri bezprostrednom ohrození života alebo poškodení zdravia poistenca,
b)	zdravotníckej techniky a zdravotníckych pracovníkov na uskutočnenie špecializovaného a nevyhnutného zdravotného výkonu,
c)	zdravotníckej techniky a zdravotníckych pracovníkov pri haváriách a hromadných úrazoch.

(7) Výška úhrady podľa odsekov 2 a 3 nezahŕňa náklady na lieky zaradené do zoznamu liekov  podľa osobitného  predpisu.^)  

§ 2

Zrušuje sa nariadenie vlády Slovenskej republiky č. 778/2004 Z.z. o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci. 

§ 3

Toto nariadenie vlády nadobúda účinnosť 1. júna 2005.